2017, twazienm lanne pi cho
Florida, Etazini : Apre twa lanne yonn-dèyè-lòt pi gwo chalè ; nan lanne 2017 la, chalè oliwon-latè te pi dous, men kabechè-plodayè NOAA (National Oceanic and Atmospheric Administration) ek NASA (National Aeronautics and Space Administration) apiye lide eti karetel wakle-chalè latè, nan tan-long-dèyè, ka bay pi rèd. Nan 138 lanne eti NOAA lonyen, 2017 se twazienm lanne pi cho dèyè 2016 ki te lanne pi cho a ek 2015 ki te dezienm lanne pi cho a.
Men, aladeviran se de lanne douvan lanne 2017 la, chalè oliwon-latè pa te anba jouk wakle-chalè El Niño, dapre sa se kabechè-plodayè a Kawbe Pòte-nouvel NOAA a (NOAA’s National Centers for Environmental Information) teste. Nan 2017, chalè mitannen oliwon-latè te 1.51 rel °F anlè chalè mitannen 20enm siek la ki te a 57 °F. Lanne 2017 la se 41enm lanne yonn-dèyè-lòt (depi lanne 1977 la) epi chalè latè ek lanmè-oliwon pi wo pase chalè mitannen 20enm siek la. Se 6 lanne pi cho planèt te bay apre lanne 2010 la.
Nan anlòt lonyen-matje asou chalè oliwon-latè eti yo stanmpe nan menm dekou a, kabechè-plodayè NASA depenn lanne 2017 la tankon dezienm lanne pi cho nan tout tan-ki-pase. Ti depareyaj la nan mitan se de lonyen-matje a ka bay pou se de kawbe a ki pa ka sèvi menm janjol la pou peze-mizire-konte se wach-chalè a. Men nan gade tan-long-dèyè, se de kawbe a nan topay. Se de lonyen-matje a ka fè moun wè se 5 lanne pi cho a se depi lanne 2010. Lonyen-matje kawbe meteo oliwon-latè depenn lanne 2017 la nan twa lanne pi cho.